Manuel se uitsprake oor regering ongegrond – ANCTrevor Manuel. Foto: Karen Sandison/ANA Die ANC het sy misnoeë uitgespreek oor opmerkings wat Trevor Manuel, die voormalige minister van finansies, Donderdag tydens ŉ webinaarbespreking deur die Katolieke parlementêre skakelkantoor en die Hanns Seidel-stigting oor die party gemaak het. Manuel het tydens die bespreking gesê die afgelope 30 jaar wat die ANC aan bewind is, is drie dekades wat “vermors” is. Luidens ŉ verklaring wat deur die ANC uitgereik is, impliseer Manuel in sy opmerkings dat Suid-Afrika se uitdagings van armoede, werkloosheid en ongelykheid veral sedert 1994 opgevlam het. “Terwyl die ANC Manuel se reg op vryheid van spraak respekteer, glo ons dat daar is geen rede hoegenaamd om ŉ verdoemende beeld van die land aan die media en die wêreld daarbuite uit te stuur nie,” sê Pule Mabe, die nasionale woordvoerder van die ANC. Mabe sê sedert 1994 het die mense van Suid-Afrika die ANC-regering vertrou om die ekonomie te transformeer en ŉ beter lewe vir landsburgers te skep. Hy sê dit was sedertdien die party se doelwit om mense te laat deel in die land se rykdom en om die ekonomiese magsbalans te laat kantel ten gunste van alle Suid-Afrikaners. “Sedertdien het Suid-Afrikaners se lewensgehalte beduidend verbeter. Ons het byvoorbeeld toegang tot skoon drinkwater, behuising, onderwys, maatskaplike sekerheid en ŉ verbeterde gehalte van gesondheidsorgdienste vir die meeste Suid-Afrikaners bevorder. Ons het ook die geletterdheidsvlakke van Suid-Afrikaners verhoog,” sê Mabe. Mabe sê die ANC is bewus van die ekonomiese probleme wat wel in die land kop uitsteek, maar die regering het reeds stappe begin doen om hierdie probleme aan te pak. “Die ANC sal voortgaan om konkrete stappe te doen om in te gryp en die land se ekonomie te versterk, grondhervorming te versnel, ongelykheid te verminder, werkverskaffing te verbeter, vertroue in die bestuur van fiskale hulpbronne te herstel en volksvertroue te bou in ons vermoë om Suid-Afrika se ekonomie te stabiliseer en te transformeer.” Mabe sê hulle moedig Suid-Afrikaners aan om eerder saam met die regering te werk en oplossings te vind vir die land se ekonomiese probleme.